Mama i-a dat mașina neînmatriculată fiului ei de 19 ani fără permis să o conducă prin comună. Ambii au acum dosar penal
Luni la ora 12.45, polițiștii din cadrul Secției 3 Poliție Rurală Marginea, au oprit pentru control un autoturism care se deplasa pe strada Luncii de pe raza comunei Dornești. Conducătorul auto a fost legitimat în persoana unui tânăr de 19 ani, din comuna Dornești, acesta precizând că nu are asupra sa documentele personale. În continuare, s-a procedat la efectuarea de verificări în bazele de date cu utilizarea aplicației E-DAC, stabilindu-se că tânărul nu figurează ca fiind posesor de permis de conducere și că autoturismul pe care acesta îl conducea are numerele provizorii expirate, fiind neînmatriculat.
Totodată, șoferul a precizat faptul că mama sa i-a încredințat mașina pentru a o conduce pe drumurile publice, deși cunoștea că nu deține permis de conducere. S-a întocmit dosar penal privind infracțiunile de „conducere fără permis”, „punerea în circulație sau conducerea unui vehicul neînmatriculat” și „încredințarea unui vehicul pentru care legea prevede obligativitatea deținerii permisului de conducere pentru conducerea pe drumurile publice a unei persoane despre care știa că nu posedă permis de conducere”.